Επιδιώκει τη βελτίωση της εποπτείας των δημοσιονομικών πολιτικών των χωρών της ζώνης του ευρώ μέσω, για παράδειγμα, συντονισμένης εκτίμησης των σχεδίων δημοσιονομικών προγραμμάτων από την Ευρωπαϊκή Επιτροπή κάθε φθινόπωρο. Προβλέπει ευρωπαϊκή εκτίμηση, εντός καθορισμένου χρονικού πλαισίου το φθινόπωρο, των σχεδίων δημοσιονομικών προγραμμάτων των κρατών μελών της ζώνης του ευρώ. Βελτιώνει τα εθνικά δημοσιονομικά πλαίσια, θέτοντας ως απαίτηση τη δημιουργία ανεξάρτητων φορέων. Αντικείμενο Ο κανονισμός εφαρμόζεται σε όλα τις χώρες της ζώνης του ευρώ, με ειδικούς κανόνες για τις χώρες που υπόκεινται στη διαδικασία υπερβολικού ελλείμματος (ΔΥΕ). Η ΔΥΕ συνίσταται σε μια σειρά κανόνων που έχουν σχεδιαστεί με σκοπό τη μείωση του δημοσιονομικού ελλείμματος κάτω του στόχου του 3 % του ακαθάριστου εγχώριου προϊόντος που ορίζεται στο άρθρο 126 της Συνθήκης για τη λειτουργία της Ευρωπαϊκής Ένωσης και στο πλαίσιο του Σύμφωνου Σταθερότητας και Ανάπτυξης (ΣΣΑ). Μια χώρα παρουσιάζει έλλειμμα για ένα συγκεκριμένο έτος, όταν οι δαπάνες της το εν λόγω έτος υπερβαίνουν τα έσοδα. Κοινό χρονοδιάγραμμα Οι νέοι κοινοί δημοσιονομικοί κανόνες περιλαμβάνουν κοινό δημοσιονομικό χρονοδιάγραμμα σύμφωνα με το οποίο όλες οι χώρες της ζώνης του ευρώ υποβάλλουν τα σχέδια δημοσιονομικών προγραμμάτων τους έως τις 15 Οκτωβρίου, δηλαδή, πριν την τελική έγκριση από τα εθνικά κοινοβούλια. Η Επιτροπή εκδίδει τη γνώμη της με γνώμονα τη συμμόρφωση προς τις απαιτήσεις του ΣΣΑ. Εάν διαπιστωθεί ότι το σχέδιο παραβιάζει τους κοινούς δημοσιονομικούς κανόνες, η Επιτροπή ενδέχεται να ζητήσει από την ενδιαφερόμενη χώρα να αποστείλει αναθεωρημένο σχέδιο προγράμματος εντός 3 εβδομάδων από την ημερομηνία της γνώμης της. Το αίτημα της Επιτροπής αιτιολογείται και δημοσιοποιείται. Η γνώμη της Επιτροπής δεν είναι δεσμευτική και τα εθνικά κοινοβούλια διατηρούν την απόλυτη κυριαρχία τους. Το 2013 η Επιτροπή εξέδωσε ανακοίνωση η οποία όριζε τις λεπτομέρειες για τα σχέδια δημοσιονομικών προγραμμάτων και τις εκθέσεις έκδοσης χρέους. Μετέπειτα τροποποίησε τις εν λόγω λεπτομέρειες σε ένα άλλο έγγραφο το 2014, προκειμένου να παρέχει μεγαλύτερη διασαφήνιση. Συμμόρφωση και προβλέψεις Ο κανονισμός προβλέπει ότι οι χώρες της ζώνης του ευρώ μεριμνούν για τη σύσταση ανεξάρτητων φορέων αρμόδιων να παρακολουθούν τη συμμόρφωση με τους σχετικούς δημοσιονομικούς κανόνες και να εκπονούν ή να εγκρίνουν μακροοικονομικές προβλέψεις που στηρίζονται σε ετήσιο προϋπολογισμό και μεσοπρόθεσμα δημοσιονομικά προγράμματα. Υποβολή εκθέσεων Τέλος, οι χώρες της ζώνης του ευρώ που αποτελούν αντικείμενο μιας διαδικασίας υπερβολικού ελλείμματος υπόκεινται σε αυστηρότερες απαιτήσεις υποβολής εκθέσεων. Ο κανονισμός παρέχει στην Επιτροπή νέο μηχανισμό ταχύτερης ανταπόκρισης με την έκδοση προειδοποίησης για περιπτώσεις κατά τις οποίες κράτη μέλη διατρέχουν κίνδυνο μη εκπλήρωσης των υποχρεώσεών τους στο πλαίσιο της διαδικασίας υπερβολικού ελλείμματος.